Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. X'inhu l-Perkors għad-Deċennju Diġitali? Il-Perkors għad-Deċennju Diġitali huwa l-proposta tal-Kummissjoni biex tappoġġa t-trasformazzjoni diġitali fl-Ewropa sal-2030. Din l-inizjattiva se tħaddan ix-xejriet li tant qed jinbidlu malajr u l-ħtiġijiet dejjem akbar tad-diġitalizzazzjoni, li ġew enfasizzati wkoll mill-pandemija. Il-bażi tal-Perkors huwa li jindirizza l-lakuni fil-kapaċitajiet diġitali tal-Ewropa, filwaqt li jidderieġi l-azzjonijiet komuni u l-investimenti fuq skala kbira biex jinkisbu l-benefiċċji tad-diġitalizzazzjoni. Huwa bbażat fuq Kumpass b'erba' punti kardinali: il-ħiliet diġitali, l-infrastruttura diġitali, n-negozju diġitali u s-servizzi pubbliċi diġitali. Ġew stabbiliti miri speċifiċi għal kull wieħed mill-oqsma li jridu jiġu introdotti fid-Deċennju Diġitali fl-Ewropa sal-2030. Il-Kummissjoni u l-Istati Membri se jiddefinixxu t-trajettorji fil-livell tal-Unjoni u nazzjonali lejn il-miri fil-perjodu li jwassal sal-2030. It-trajettorji se jgħinu lill-Kummissjoni timmonitorja l-progress kull sena u tindirizza d-devjazzjonijiet u l-ineffiċjenzi flimkien mal-Istati Membri. Trasformazzjoni diġitali ta' suċċess tqiegħed lill-Ewropa fuq quddiem nett tax-xejriet globali, filwaqt li ssaħħaħ il-kompetittività tagħha u ssawwar standards universali. Barra minn hekk, it-teknoloġiji diġitali huma fattur ewlieni biex jintlaħqu l-għanijiet ta' sostenibbiltà tal-Patt Ekoloġiku Ewropew. Il-Kummissjoni kif se taħdem mal-Istati Membri biex tiżgura l-progress lejn il-miri tad-Deċennju Diġitali? Il-Kummissjoni u l-Istati Membri se jaħdmu mill-qrib flimkien biex jilħqu l-miri u l-objettivi tad-Deċennju Diġitali. Inizjalment, ftit wara d-dħul fis-seħħ tad-Deċiżjoni li tistabbilixxi l-Perkors għad-Deċennju Diġitali, se jiżviluppaw flimkien trajettorji proġettati tal-UE għal kull waħda mill-miri. It-trajettorji se jgħinu biex jiġi vvalutat il-progress lejn il-miri. Imbagħad, l-Istati Membri għandhom jinkludu t-trajettorji nazzjonali tagħhom fil-pjanijiet direzzjonali strateġiċi nazzjonali, flimkien ma' kwalunkwe politika jew strument attwali jew ippjanat li l-Istati Membri biħsiebhom jużaw. Mhux il-miri kollha tad-Deċennju Diġitali jeħtieġu sforzi identiċi fl-Istati Membri kollha. Minflok, xi wħud mill-miri jeħtieġu ċertu livell ta' sforz immirat minn xi Stati Membri u se jitqies il-potenzjal differenti tal-Istati Membri biex jikkontribwixxu għall-miri fil-livell tal-Unjoni. Kull sena, il-Kummissjoni se tippubblika ir-rapport dwar l-“Istat tad-Deċennju Diġitali”. Fil-ħames xhur wara l-pubblikazzjoni tar-rapport, il-Kummissjoni u l-Istati Membri se jikkooperaw mill-qrib biex jidentifikaw oqsma li ma kisbux progress biżżejjed u jaqblu fuq miżuri biex jiżguraw li l-miri jintlaħqu. F'dan il-punt, l-Istati Membri jistgħu jaġġustaw il-pjanijiet direzzjonali strateġiċi nazzjonali tagħhom biex ikunu jirriflettu r-rakkomandazzjonijiet deskritti fir-rapport u jistgħu jipproponu azzjonijiet korrettivi addizzjonali u/jew proġetti bħal proġetti multinazzjonali. Id-Deċiżjoni tipprovdi sett ta' għodod biex jiġi żgurat li l-azzjonijiet meħuda mill-Istati Membri jkunu biżżejjed biex jinkiseb il-progress lejn il-miri tad-Deċennju Diġitali. Dawn l-għodod jinkludu rieżami bejn il-pari, rakkomandazzjonijiet tal-Kummissjoni, azzjonijiet ulterjuri possibbli fil-livell tal-UE, kif ukoll djalogu mmirat. X'se jkun jinkludi r-rapport dwar l-“Istat tad-Deċennju Diġitali”? Ir-rapport se jservi bħala valutazzjoni annwali tat-trasformazzjoni diġitali fl-Ewropa. Fir-rapport, il-Kummissjoni se tevalwa b'mod partikolari l-progress lejn il-miri diġitali. Ir-Rapport se jqabbel il-progress imkejjel mat-trajettorji proġettati għal kull mira, kif ukoll jipprovdi rakkomandazzjonijiet għal aktar azzjonijiet biex il-miri jintlaħqu aktar malajr, inklużi b'impenji konġunti u bi proġetti multinazzjonali. B'mod partikolari, ir-rapport se: Ir-rapport se jkun ukoll opportunità biex tingħata informazzjoni dwar il-livell ta' aderenza għall-Prinċipji Diġitali li għandhom jiġu stabbiliti fid-Dikjarazzjoni li jmiss. Ir-rapport dwar l-“Istat tad-Deċennju Diġitali” u r-rakkomandazzjonijiet tiegħu lill-Istati Membri, kif inhuma relatati mas-Semestru Ewropew? Il-Kummissjoni għandha tissottometti rapport annwali dwar l-“Istat tad-Deċennju Diġitali” lill-Parlament Ewropew u lill-Kunsill. Ir-Rapport għandu jinkludi l-Indiċi tal-Ekonomija u s-Soċjetà Diġitali (DESI), li jiġbor id-data li tirfed l-aspetti diġitali fis-semestru Ewropew u ħarsa ġenerali u analiżi tat-trasformazzjoni diġitali fl-UE. Għandu wkoll jevalwa l-progress li jkun sar lejn l-objettivi u l-miri tad-Deċennju Diġitali għall-perjodu lejn l-2030. Għaldaqstant, ir-rapport dwar l-“Istat tad-Deċennju Diġitali” għandu jikkontribwixxi għas-Semestru Ewropew, inkluż b'aspetti relatati mal-Faċilità għall-Irkupru u r-Reżiljenza. X'inhuma l-proġetti multinazzjonali? Il-proġetti multinazzjonali huma proġetti fuq skala kbira li jiffaċilitaw il-kisba tal-miri għat-trasformazzjoni diġitali tal-Unjoni. Dawn jidderieġu investimenti kkoordinati bejn l-UE, mill-inqas tliet Stati Membri u, fejn xieraq, partijiet ikkonċernati pubbliċi jew privati oħra. Permezz ta' investimenti intensifikati u mmirati fis-settur diġitali, il-proġetti multinazzjonali jiżviluppaw u jniedu kapaċitajiet pan-Ewropej mill-aktar avvanzati f'oqsma teknoloġiċi strateġiċi, u b'hekk iwasslu għal ekonomija Ewropea aktar kompetittiva u reżiljenti. Għandek xi eżempji ta' proġetti multinazzjonali? Il-Kummissjoni identifikat oqsma ewlenin inizjali li jeħtieġu l-kooperazzjoni fost l-Istati Membri biex jintlaħqu l-miri tad-Deċennju Diġitali: Ir-rapport annwali dwar l-“Istat tad-Deċennju Diġitali” se jipprovdi l-informazzjoni meħtieġa dwar l-iżviluppi u l-lakuni identifikati fit-trasformazzjoni diġitali tal-Ewropa, u biex tiġi aġġornata l-lista ta' proġetti multinazzjonali. X'inhuma l-benefiċċji tal-proġetti multinazzjonali? X'riżorsi finanzjarji se jintużaw biex jiġu ffinanzjati l-proġetti multinazzjonali? Il-proġetti multinazzjonali għandhom ikunu kapaċi jattiraw u jikkombinaw, b'mod effiċjenti, diversi sorsi ta' finanzjament mill-Unjoni u mill-Istati Membri - xi ħaġa li l-Istati Membri ma jistgħux jagħmlu waħedhom. Skont il-ħtiġijiet tal-proġetti multinazzjonali speċifiċi, il-fondi minn programm tal-Unjoni ġestit ċentralment jistgħu jiġu kkombinati ma' riżorsi impenjati mill-Istati Membri, inkluż kontribuzzjonijiet mill-Faċilità għall-Irkupru u r-Reżiljenza, mill-Programm Ewropa Diġitali, mill-Faċilità Nikkollegaw l-Ewropa, mill-Programm InvestEU, minn Orizzont Ewropa, kif ukoll mill-Fond Ewropew għall-Iżvilupp Reġjonali u mill-Fond ta' Koeżjoni. L-Istati Membri jistgħu jikkontribwixxu għall-proġetti multinazzjonali mill-baġits reġjonali jew nazzjonali tagħhom. Il-Bank Ewropew tal-Investiment (BEI) u entitajiet oħra, kemm jekk pubbliċi kif ukoll jekk privati, jistgħu jikkontribwixxu għall-proġetti multinazzjonali fejn xieraq. Meta r-riżorsi finanzjarji jkunu miżuri ta' għajnuna mill-Istat, japplikaw ir-regoli dwar l-għajnuna mill-Istat. Kif se jiġu kkoordinati l-proġetti multinazzjonali? Il-Kummissjoni, li taġixxi bħala aċċelleratur tal-proġetti multinazzjonali, se tikkoordina l-istabbiliment ta' proġetti multinazzjonali. Fl-ewwel pass ta' dik il-koordinazzjoni, il-Kummissjoni se tkun responsabbli għall-valutazzjoni tal-vijabbiltà tal-proġetti multinazzjonali proposti u għall-pubblikazzjoni ta' sejħiet relatati għal espressjoni ta' interess indirizzati lill-Istati Membri kollha. Abbażi ta' dan, fit-tieni pass tal-koordinazzjoni, il-Kummissjoni se tesplora u tagħti pariri dwar il-possibbiltajiet għall-implimentazzjoni tal-proġett multinazzjonali mal-Istati Membri parteċipanti. Dan jinkludi gwida dwar l-aspetti strateġiċi tal-implimentazzjoni tal-proġetti multinazzjonali, l-għażla tas-sorsi ta' finanzjament u tal-mekkaniżmu ta' implimentazzjoni. Il-Kummissjoni se tappoġġa wkoll l-implimentazzjoni tal-proġetti multinazzjonali billi tipprovdi, kif meħtieġ, servizzi ta' assistenza teknika, għarfien espert, u l-iskambju tal-aħjar prattika. Japplikaw ir-regoli dwar l-għajnuna mill-Istat? Iva. Il-proċeduri stabbiliti f'din il-proposta huma mingħajr preġudizzju għall-proċeduri normali tal-għajnuna mill-Istat, li jridu jiġu segwiti bħal fil-każ ta' kwalunkwe miżura oħra jekk din tkun tinvolvi l-għajnuna mill-Istat. Il-kontroll tal-għajnuna mill-Istat jipprevjeni l-esklużjoni tal-investiment privat, jagħti spinta lill-ingranaġġ ta' dawn l-investimenti, jipprevjeni l-ħela tar-riżorsi pubbliċi u jillimita d-distorsjonijiet tal-kompetizzjoni. Ir-regoli dwar l-għajnuna mill-Istat jiżguraw ukoll li jiġu evitati t-tlielaq għas-sussidji fi ħdan is-suq intern. X'inhu Konsorzju għall-Infrastruttura Diġitali Ewropea? Konsorzju għall-Infrastruttura Diġitali Ewropea huwa strument ġdid propost mill-Kummissjoni Ewropea biex jgħin iħaffef u jissimplifika l-istabbiliment u l-implimentazzjoni ta' proġetti multinazzjonali, meta oqfsa legali eżistenti oħra jaf ma jkunux xierqa. Minimu ta' tliet Stati Membri li jixtiequ jibdew proġett multinazzjonali u li jixtiequ jużaw Konsorzju għall-Infrastruttura Diġitali Ewropea biex jagħmlu dan, għandhom jibagħtu applikazzjoni lill-Kummissjoni. Wara l-eżami tal-applikazzjoni tal-Istati Membri u jekk tikkonkludi li r-rekwiżiti kollha previsti fid-deċiżjoni huma ssodisfati, il-Kummissjoni għandha tadotta deċiżjoni li tistabbilixxi l-Konsorzju għall-Infrastruttura Diġitali Ewropea. Kull konsorzju jkollu l-personalità ġuridika, il-korp governattiv, l-istatuti u s-sede tiegħu fi Stat Membru parteċipant. Għaliex għandhom jiġu investiti r-riżorsi pubbliċi meta l-investiment tas-settur privat jaf ikunu biżżejjed? Il-proġetti multinazzjonali li jużaw l-appoġġ pubbliku se jitfasslu biex jimmiraw u jindirizzaw oqsma b'sitwazzjonijiet ta' investiment subottimali, mingħajr ma jidduplikaw jew jeskludu l-finanzjament privat u b'hekk jipprovdu valur miżjud Ewropew ċar. L-Istat tal-Unjoni, diskors tal-President von der Leyen Stqarrija għall-istampa - L-Istat tal-Unjoni: Il-Kummissjoni qed tipproponi Perkors għad-Deċennju Diġitali biex titwettaq it-trasformazzjoni diġitali tal-UE sal-2030 Skeda informattiva – Il-Perkors għad-Deċennju Diġitali Preżentazzjoni – Il-Perkors għad-Deċennju Diġitali Proposta għal Deċiżjoni li tistabbilixxi Perkors għad-Deċennju Diġitali Dokument ta' ħidma tal-persunal Il-Kumpass Diġitali